
MINISERIE:

Tvillingsøstrene


Kim Lawrence

bor på en gård i Anglesey sammen med mannen sin som er universitetslektor, et utvalg kjæledyr som dukket opp ut av intet og ble værende, og noen ganger én eller begge sønnene sine. Når hun ikke skriver, elsker hun å være utendørs og drive med hagearbeid eller gå tur langs en av strendene øya er berømt for – i tillegg til at det er stedet hvor prins William og Catherine bosatte seg!


Tvillingsøstrene

Den nye miniserien Tvillingsøstrene handler om to identiske tvillingsøstre som blir adskilt ved fødselen og ikke har noen anelse om at den andre eksisterer. De vikler seg inn i romantiske problemer med hver sin bestevenn og innser snart at det de har begitt seg ut på ikke er så enkelt som de først hadde trodd! Og så finner de ut at de er tvillinger … Dette er andre og siste bok i serien.

 


1

I samme øyeblikk som han trådte ut av kontorets lydisolerte fristed, ble Zac truffet av det nervepirrende bråket; det lille vinduet av stillhet hadde lullet ham inn i en falsk følelse av trygghet.

Det var ubarmhjertig. Hvordan kunne noe så lite lage så mye lyd? lurte han på mens scenen fra overleveringen nylig fløt gjennom hodet. Det hadde ikke vært noe bråk den gangen, stillheten ble bare brutt av stemmen til kvinnen som holdt den ufattelig lille bunten. Kvinnen fra barnevernet hadde tilbudt ham barnet, og Zac, som elsket utfordringer, hadde stivnet med armene i siden – en utfordring som var gått for langt.

Barnepiken hadde trådt inn i bresjen, og øyeblikket hadde passert. Han tvilte på om noen hadde lagt merke til det, men det hadde han, hans første test, og han hadde mislyktes. Alt han hadde fått øye på, var en mørk hårlokk mot teppet som babyen var pakket inn i. Liknet han på faren eller moren? Zac visste ikke. Han hadde ikke gått inn i barnerommet ennå … han utsatte det uunngåelige, visste han, men følelsene, sinnet, var fremdeles rått, og hva ville hans nærvær oppnå?

Han var fast bestemt på at barnet, Declan, ikke skulle mangle noe i oppveksten, bortsett fra en mor og en far, selvfølgelig. Før det kunne legge seg over ham, skjøv han dysterheten fra seg. Energien var bedre brukt på å håndtere nåtiden – som innebar utrøstelig gråt og søvnmangel.

Hvis det var noe han hadde lært av de siste dagene, så var det at det var meningsløst å forsøke å stenge ute hørselsangrepet fra et seks uker gammelt barn, som egentlig hadde all rett til å høres ulykkelig ut, gitt den starten han hadde fått i livet.

Zac likte orden i alle ting. Livet var delt opp i to, forretninger og privatliv, og det var ikke noe rot mellom de to, noe som var en av de mindre viktige grunnene til at han hadde bestemt seg for aldri å få barn selv. Dette hadde ikke endret seg til tross for at en av gjestesuitene var blitt gjort om til barnehage og eget rom for en barnepike. Dette barnet bar ikke på hans mangelfulle DNA, så selv med ham som forelder hadde han en sjanse.

Zac likte plass, og selv om penthouseleiligheten i London ikke kunne sammenlignes i størrelse med hans andre hjem, var de over ti tusen kvadratmeterne i den minimalistiske leiligheten på en prestisjefylt adresse store nok til å ta høyde for denne ulempen – i hvert fall på papiret.

Det hadde raskt blitt åpenbart at virkeligheten var en helt annen. Virkeligheten var noe han slet med for øyeblikket.

Han hadde fortsatt ikke fått det inn i hodet at Liam og hans unge kone var borte. Det virket surrealistisk, og han var for opptatt med det praktiske ved å være verge for en nyfødt til å tenke på å sørge. Det var alt han kunne gjøre for å holde sinnet i sjakk.

Hvis Liam hadde visst at det ubeskrivelige, helt umulige ville skje, at han og hans søte, sprudlende kone Emma ikke ville være der for å ta seg av sønnen deres, ville han kanskje ha tatt en mindre sentimental og mer praktisk beslutning når han skulle velge verge for deres første og, som det viste seg, eneste barn, enn vennen sin.

Men Liam hadde alltid vært styrt av hjertet sitt. Første gang Zac hadde sett ham, en student som ham selv, hadde Liam tømt lommene sine for å fylle innsamlingsbøssen for veldedighet som andre studenter lot som om de ikke la merke til. Zac hadde grepet inn da han fant Liam i ferd med å telle opp mynter og ikke hadde nok til å betale for ølen sin i baren – han hadde smilt og skålt med Zac og kalt ham skytsengelen sin.

De hadde fortsatt vært studenter da Liam ble Zacs aller første ansatte, etter at Zac hadde sett et hull i markedet og kjøpt sin første eiendom for å leie ut til velbeslåtte studenter uten likviditetsproblemer.

Senere, da Liam hadde startet sitt eget IT-selskap, hadde Zac vært hans første kunde, ikke fordi Zac var noens skytsengel, men fordi Liam hadde vært best på det han gjorde. Følelser og forretninger gikk ikke sammen, og hvis denne pragmatiske tilnærmingen gjorde at folk kalte ham hensynsløs, kunne han leve med det. Faktisk var det ofte til hans fordel at han hadde rykte på seg for å være hard i klypa.

Det hadde i hvert fall ikke vært noen skytsengel som hadde våket over Liam og Emma da sjåføren av en lastebil hadde fått et hjerteinfarkt og slingret over midtrabatten.

Hele familien var borte … men egentlig ikke. Den for tidlig fødte babyen deres hadde ikke blitt vurdert som klar til å komme hjem fra sykehuset sammen med moren, ellers ville også han ha blitt drept.

Zac var bare noen meter fra å rømme gjennom døren, mens han gikk gjennom fordeler og ulemper ved å flytte inn på hotell til babyen sluttet å gråte.

Noen ganger virket det endeløst. Han tok seg selv i å sammenligne seg med Liam, som ikke hadde hatt noen slektninger i live. Zac hadde dem i overflod, han manglet ikke søstre, og når man la til nieser og nevøer, slet han noen ganger med å matche barnet med den rette forelderen. Hele stammen så ut til å leve i hverandres lommer, og de forsøkte å trekke Zac inn i omgangskretsen deres, som hadde blitt større med årene.

Hans yngste halvsøster var ti år og hans eldste stesøster tjueni. De eldste og flere av dem hadde egne barn fra ekteskap og utenfor ekteskap. Så var det partnerne som hadde med seg egne barn fra tidligere forhold: De hadde én skilsmisse, ett gjengifte og flere forsoninger mellom seg … og også en håndfull sidesprang.

Zac holdt seg unna såpeoperaen som var livet deres, ikke fordi han ikke brydde seg om familien sin – det gjorde han – men de var like lite i stand til å sette grenser som en hundevalp. De delte alt, og han, og hans manglende evne til å gjengjelde det, såret dem. Begge parter hadde godt av en følelsesmessig avstand.

Tanken på å introdusere en kvinne som delte seng med ham for familien, var et marerittscenario for ham. Å dele seng passet Zac veldig godt. Han hadde forsøkt å forklare familien at han ikke hadde noe ønske om en partner å dele livet med, men de insisterte på at han ville ombestemme seg når han fant den rette.

Moren hadde funnet den rette personen i Kairos, stefaren hans, og se hvor godt det hadde endt. Han var for ung til å huske detaljene, men han husket kjeftingen og kranglene og, enda verre, den totale stillheten da de hadde gått over i likegyldighetsfasen, ikke en opplevelse han noen gang hadde tenkt å nyte. Så, ja, han holdt utkikk etter den rette personen, slik at han kunne krysse gaten for å unngå henne.

Han var villig til å innrømme at det fantes lykkelige ekteskap, men for å komme dit måtte man visst kysse mange frosker og betale skilsmisseadvokater i dyre dommer.

Etter at foreldrene til slutt skilte seg i minnelighet etter uoverensstemmelser i ekteskapet, hadde Zacs stefar, Kairos, et svært lykkelig ekteskap og fire barn med sin andre kone. Måten det ustabile paret kranglet på, fikk ham noen ganger til å lure på om disse barna, som i motsetning til ham selv var Kairos’ biologiske barn, var grunnen til at ekteskapet hadde holdt.

Det var en åpen hemmelighet, verden visste at Kairos ikke var hans biologiske far, og av og til dukket mediespekulasjonene om hvem som var hans egentlige far opp til overflaten. Ville en driftig gravejournalist en dag følge brødsmulene til den saftige sannheten?

Han var forberedt, men han visste at moren ikke var det. Ansiktet hun viste verden, ga ingen antydning til sårbarhet. Å flykte fra faren for å redde ham hadde vært en modig og stolt kvinnes handling. Hvis historien ble kjent, ville folk se henne som et offer, og Zac visste at det var hennes verste mareritt.

Hele historien var bare kjent for Kairos, Zac og moren hans, så ingen utenforstående visste hvor sjenerøs Kairos hadde vært ved å behandle Zac som sin egen. Å ta seg av en hvilken som helst manns barn var en stor ting, men et barn av en far som hans … det krevde en stor mann, og det var stefaren.

Den greske rederimilliardæren hadde vært rettferdig mot alle sine barn, eller, som hans biologiske barn uttrykte det, slem og gjerrig mot de menneskene han burde bry seg mest om. Det var deres reaksjon på nyheten om at faren hadde tenkt å testamentere formuen sin til ulike veldedige organisasjoner. De skulle ikke sulte, men de måtte klare seg selv i verden, slik han hadde gjort.

Zac mente at det var Kairos’ penger, og hva han gjorde med dem, var hans egen sak. På en måte hadde det vært en lettelse. Han ville ikke ta mer fra den sjenerøse mannen, og ingen gullskje betydde ingen forventninger, ingen restriksjoner. Siden det ikke var noen fotspor å følge, kunne han være seg selv, og i motsetning til stesøsknene sine var Zac sulten på suksess.

Strengt tatt var det meningen at Zac skulle tilbringe like mye tid sammen med begge foreldrene da han vokste opp, men i virkeligheten hadde han ikke gjort det. Morens tre neste ektemenn hadde visst ikke sett på hans tilstedeværelse som et pluss. Situasjonen hadde ført til at han faktisk hadde tilbrakt mer tid sammen med Kairos, som flyttet mellom Hellas, London og det norske hjemmet som de eufemistisk omtalte som en hytte. Det var begrenset hvor mye tid han tilbrakte sammen med moren og barna hun hadde med hver av sine ektemenn.

Han åpnet munnen for å rope, men fant mannen som styrte familielivet hans og mye annet, allerede ved albuen. Hvis Zac hadde trodd på slike ting, ville han ha sagt at fyren var synsk, men det han trodde på, var effektivitet. Og Arthur, som var tidligere militær, hadde kanskje lagt på seg noen centimeter rundt midten siden han forlot militæret, men han hadde ikke mistet noe av sin militære holdning eller sitt ustoppelige problemløsningsgeni.

«Et øyeblikk, sjef.»

Zac ble distrahert fra sin berettigede harme da den eldre mannen begynte å fjerne øreproppene fra ørene.

«Hvorfor tenkte jeg ikke på det? Du er et geni.»

Den eldre mannen smilte beskjedent og trakk på arret på kinnet.

«Beklager, denne lyden er …» Han trakk pusten dypt. Selv mirakelmakeren Arthur kunne ikke få en baby til å slutte å gråte – kunne noen få denne babyen til å slutte å gråte?

Da den eldre mannen ikke møtte blikket hans og kremtet, skjønte Zac at det ikke kunne være gode nyheter. «Angående støyen, sjef …»

«Ja, jeg vet det, jeg skal snakke med barnepiken igjen …»

«Barnepiken har sagt opp, en familiesituasjon, visstnok.»

Zac lukket øynene og telte sakte til ti … en meningsløs øvelse, for ti tusen ville ikke løse dette problemet. For første gang i sitt liv kunne Zac ikke se noe annet enn problemet eller en vei rundt det.

Liam var borte.

«Sir?»

Zac ristet på hodet for å frigjøre seg fra utsagnet som fortsatt ikke ga mening. Begravelsen hadde ikke fått det til å virke mer virkelig, men det var virkelig.

Zac hadde brukket et bein en gang da han spilte fotball og gikk av banen. Smerte var noe som skulle overvinnes, men denne smerten var annerledes, denne smerten var visceral.

Etter alt det harde arbeidet hadde Liam levd drømmen, IT-virksomheten han hadde bygget opp fra bunnen av, den vakre, søte kona og barnet han hadde lengtet etter, og så hadde alt dette blitt revet bort.

Og folk trodde fortsatt på lykkelige slutninger? Man fortsatte å lete etter kjærligheten når forelskelse syntes å være ensbetydende med massiv desillusjon eller tap.

Sist han hadde snakket med Liam, hadde vennen vært på vei til sykehuset for å hente Emma.

«Jeg sa jo at jeg skulle gifte meg med henne, ikke sant, Zac, da hun kom inn i den baren?»

«Ja, det gjorde du, og jeg lo.» For det var bare idioter og Liam som trodde på kjærlighet ved første blikk.

«Em lo også. Hun trodde jeg var gal …» hadde han mimret, og stemmen ble varm da han snakket om kona. «Emma vil ikke komme hjem uten barnet, men de trenger bare å beholde gudsønnen din noen dager til. Du vil vel være gudfar, Zac?»

En dysterhet senket seg over ham.

«Barnepiken …?» sa Arthur.

«Ta kontakt med byrået … nei, jeg gjør det.» Det ville være en slags kompensasjon å la dem få vite hvor lite fornøyd han var med dem.

*

I den underjordiske garasjen hadde Zac akkurat satt seg bak rattet i den elegante designerbilen sin da telefonen ringte. Han kastet et blikk på ID-skjermen og slo av motoren igjen før han satte telefonen på høyttaler.

«Passer det dårlig?»

«Nei, det går bra, Marco.» Liam hadde vært hans første ansatte, og Marco hadde vært hans første velstående leietaker tilbake i studietiden, de eneste to vennskapene som hadde overlevd overgangen fra studentlivet til den virkelige verden.

«Beklager at jeg ikke kunne komme i begravelsen. Kate …»

«Liam ville ha forstått det», avbrøt Zac umiddelbart.

Kronprins Marco Zanetti gikk rett på sak, en egenskap som Zac alltid hadde satt pris på hos den andre mannen.

«Jeg trenger din hjelp, Zac. Jeg vet at du har mye å gjøre for tiden med babyen … Hvordan går det?»

«Vi jobber med saken.»

«Hvis du ikke kan eller ikke føler deg i stand til det, så bare si det.»

«Ikke vær redd, det skal jeg», lovte Zac tørt, vel vitende om at hvis situasjonen hadde vært omvendt, ville kronprinsen av øyriket Renzoi ha gjort hva som helst for ham, uten å stille spørsmål. Zac hadde få nære venner, og nå hadde han én mindre.

«Så hvordan kan jeg hjelpe?» Marco snakket, og Zac hørte på ham før han svarte.

«Så Kate ble adoptert?» Et bilde av vennens vakre, nye, rødhårede brud dukket opp i hodet. «Hun visste ikke at hun hadde en tvilling?» Det må ha vært litt av en oppdagelse, tenkte han.

«Eneggede tvillinger. Da ekteskapet gikk i stykker, ble hun hos faren, mens Kate ble hos moren.»

«Hva gjorde de, trakk strå?» Han var ingen far, ikke i egentlig forstand, men for Zac var det uforståelig at foreldre kunne dele opp en familie som om den var en platesamling.

«Jeg spurte meg selv om det samme», innrømmet Marco med hard stemme da han la til: «De papirene jeg har sett, tyder på at moren var desperat etter å beholde begge jentene, men faren truet med en kamp om foreldreretten. Drittsekken innrømmet, skrøt under vår siste samtale, at han delte dem for å straffe moren, sa til henne at han skulle få begge, bevise at hun var uskikket.»

Zac bannet, og la til: «Men han ville jo ikke hatt en sjanse!»

«Antakelig ikke, men hun visste hvor overbevisende han kan være, og hun kunne risikere å miste begge barna. Et forferdelig valg å ta.»

«Døde hun?»

«Og han nektet å ta Kate tilbake – det virket som om hun alltid sniffet og gråt – hans ord. Men ironisk nok viste det seg at avvisningen var et lykketreff for Kate – adoptivfamilien hennes er ekte vare. Hun hadde en god barndom.»

«Han høres ut som en sjarmør», bemerket Zac sardonisk, og tenkte at det var mange der ute, inkludert hans egen far.

«Fyren er …» Utskjellingen i replikken fikk Zac til å nikke samtykkende. «Han er ikke lenger inne i bildet.»

Zac likte den kalde uforsonligheten i vennens stemme. Kanskje Marco ikke hadde forandret seg så mye.

«Så du sier at Kate vil finne søsteren sin, og at du vil at jeg skal finne henne?» Zacs mørke bryn trakk seg sammen i en forvirret linje over de dype, mørke øynene. Marco hadde ressurser som få kunne matche. Han kunne bare anta at prinsen satte vekk letingen for å unngå informasjonslekkasjer innad i palasset.

«Det er Kates avgjørelse å kontakte henne eller ikke, og vi – eller i hvert fall jeg – vet hvor hun er … og på papiret er det ingenting som tyder på at hun er … at hun …» Han nølte.

Zak hjalp til. «Er som faren?» Temaet med ødelagte gener og debatten om arv og miljø var ikke fremmed for ham, for han hadde tilbrakt sine formative år med å lete etter tegn på nedarvede svakheter, at hans egne ødelagte gener skulle dukke opp til overflaten, helt til han i det siste hadde funnet en slags konklusjon.

Hvis han var et monster i vente, var sjansen stor for at han ikke ville legge merke til tegnene, og selv om han gjorde det, hva skulle han gjøre med det? Han var den han var, og den filosofiske holdningen gjorde at han ikke ville risikere å videreføre sine mangelfulle gener til sine egne barn.

«Det som skjedde med hennes biologiske far opprørte Kate veldig, og jeg vil ikke at noe lignende skal skje igjen. Dette svangerskapet er ikke lett. Jeg vil bare dobbeltsjekke før jeg gir Kate detaljene.»

«Så du vil at jeg skal sjekke henne ut … og hva …?» Det gikk opp for Zac, og han glattet pannen. «Ah, du vil at jeg skal betale henne hvis det er et problem?» Zac spekulerte og så logikken i denne planen. Med ham som Marcos stedfortreder ville den andre mannen kunne benekte det og ha rene hender hvis kona fant ut av det.

«Betale henne? Nei, Zac, jeg vil ikke at du skal betale henne!»

Sjokk etterfulgt av forargelse runget i hele linjen, noe som virket som en ganske irrasjonell reaksjon på noe som var en åpenbar og hensiktsmessig løsning på dette problemet. Den Marco han hadde kjent, ville også ha innsett dette. Ekteskapet hadde forandret hans kongelige venn.

Forandret ekteskapet alle menn? Zac hadde ikke tenkt å teste teorien sin personlig.

«Jeg lyver ikke for Kate.»

Bortsett fra ved utelatelse, tenkte Zac.

«Forholdet vårt er basert på ærlighet.»

Det faktum at Marco åpenbart trodde på det han sa, gjorde de kyniske rillene rundt munnen til Zac enda dypere. Noen ekteskap fungerte, men ærlige …? Selv ekteskap som ble ansett som vellykkede, som det mellom stefaren og hans vakre, sjarmerende andre kone, hadde sin andel av halvsannheter og kompromisser.

«Jeg vil bare at Kate skal vite hva hun kan forvente denne gangen, at hun skal være forberedt og ikke få noen ubehagelige overraskelser. Hun kommer til å bli rasende på meg for at jeg venter til etter fødselen», innrømmet han og lo. «Men blodtrykket hennes er bekymringsfullt … Du vil vel ikke vite dette?»

Zac, som egentlig ikke ville det, sa ingenting.

«Jeg er villig til å ta kritikken hvis det handler om å beskytte Kate og babyen.»

«Hvis det fantes skjeletter som teamet ditt ikke …»

«Jeg ber deg ikke om å grave etter skitt», svarte prinsen, og Zac kunne høre rynken i stemmen hans. «Jeg har mapper, men de kan ikke fortelle hele historien. Faren hadde ikke noe rulleblad, han bare svindlet seg gjennom livet. Noe av det kan ha smittet over på barnet hans …»

Zac kunne forstå hvorfor Marco hadde bestemt seg for at alt handlet om oppdragelse – å mene det motsatte, at DNA var ansvarlig, ville bety at kona også var smittet.

«Stefaren min er en helgen, det smittet ikke over på meg, Marco.»

«Å, du har dine øyeblikk. Jeg vet at du var den anonyme investoren som reddet Liam i begynnelsen, da han kunne ha gått under.»

En krampe av utålmodighet dirret over Zacs bevegelige lepper. «Det var Liam, og jeg visste at han ville lykkes. Det var ingen risiko eller altruisme involvert.»

«Ikke vær redd, jeg skal ikke si til noen at du har et hjerte.»

Zac la ikke skjul på sin utålmodighet. «Hør her, Marco, jeg vet ikke helt hva jeg kan finne ut, bortsett fra å date henne, som …»

Lettheten forsvant fra Marcos stemme, og den ble kald som is da han skjøt tilbake: «Jeg vil ikke at du skal gå ut med henne, Zac … Det ville endre ting for meg, skjønner du?» spurte Marco, og trakk en veldig fast verbal rød linje i sanden.

Zac tok ikke tonen ille opp, og så ikke noe poeng i å forsvare ryktet sitt eller påpeke at han hadde sine feil, men han var ingen hjerteknuser. Han hadde aldri datet en kvinne som ville ha mer enn sex, eller en partner til et arrangement, gjerne begge deler.

Han ville heller ikke ønsket at en som ham skulle date en av svigerinnene sine.

«Greit nok. Så hva vil du at jeg skal gjøre?»

«Jeg vil vite om hun er ekte, at karakteren hennes er … Det har seg slik at du faktisk er i den perfekte posisjonen til å observere henne, Zac.»

Zac smilte litt for seg selv av «observasjonen» som bar det tunge budskapet: Se, ikke røre. Marco trengte ikke å bekymre seg. Det var nok kvinner der ute til at han ikke trengte å forfølge en som kom med komplikasjoner. «Jeg skjønner ikke helt hvordan.»

«Hun jobber for deg.»

Pennen som Zac hadde rotert mellom de lange fingrene sine under samtalen, gled ned på bilens teppebelagte gulv. «Er du sikker på det?» Rødhårede skilte seg ut, så hvis de var identiske, ville han ha husket en tvilling av Kate Zanetti.

«Ja, hun er barnepleier i en av personalbarnehagene deres. Jeg tenkte bare at du kanskje kunne observere? Sette ut noen følere, se hvilket rykte hun har på arbeidsplassen. Er hun pålitelig? Du vet, sånne ting – kan hun gjøre Kate …?»

«Ulykkelig?» I disse dager syntes konas lykke å være Marcos viktigste prioritet. Var hun hans? For vennens skyld håpet Zac det.

«Nettopp, vær oppfinnsom.»

«Jeg kan være oppfinnsom, absolutt – barnepleier … som en barnepike, ikke sant …?» sa Zac langsomt.

«Jeg antar det.»

«Overlat det til meg.»

«Takk, Zac.»

«Ikke noe problem. Hils Kate fra meg.»

Zac avsluttet samtalen med et smil om munnen mens han startet den nesten lydløse motoren. Slå to fluer i en smekk – så lenge det ikke var sex involvert, tvilte han på at Marco ville bry seg noe særlig om metodene.

Han trengte barnepass, og Marco trengte en karaktervurdering. De to behovene passet fint sammen.

